
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	14 aprilie 2009

	Nr.
	27/220


R A P O R T

asupra proiectului de Lege privind respingerea Ordonanţei de urgenţă a Guvernului nr.230/2008 pentru modificarea unor acte normative în domeniul pensiilor din sistemul public, pensiilor de stat şi al celor de serviciu
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 203 din 18 martie 2009, cu dezbaterea pe fond, în procedură de urgenţă, a proiectului de Lege privind respingerea Ordonanţei de urgenţă a Guvernului nr.230/2008 pentru modificarea unor acte normative în domeniul pensiilor din sistemul public, pensiilor de stat şi al celor de serviciu.
La întocmirea prezentului raport Comisia a avut în vedere avizele primite de la: 
· Consiliul Legislativ (nr.1656/30.12.2008) 
· Comisia pentru apărare, ordine publică şi siguranţă naţională (nr.32/172/26.03.2009)

· Comisia juridică, de disciplină şi imunităţi (nr.31/363/31.03.2009)
· Comisia pentru administraţie publică, amenajarea teritoriului şi echilibru ecologic (nr.26/314/01.04.2009)
· Comisia pentru buget, finanţe şi bănci (22/232/01.04.2009)
· Comisia pentru egalitatea de şanse pentru femei şi bărbaţi (nr.37/248/06.04.2009).

Proiectul de lege are ca obiect de reglementare modificarea prevederilor Legii nr.303/2004 privind statutul judecătorilor şi procurorilor, ale Legii nr.567/2004 privind statutul personalului auxiliar de specialitate al instituţiilor judecătoreşti şi al parchetelor de pe lângă acestea, ale Legii nr.19/2000 privind sistemul public de pensii şi alte drepturi de asigurări sociale, ale Legii nr.164/2001 privind pensiile militare de stat, precum şi cele ale Legii nr.179/2004 privind pensiile de stat şi alte drepturi de asigurări sociale ale poliţiştilor, cu modificările şi completările ulterioare.


Modificările se referă la suspendarea pensiilor în perioada în care beneficiarii sunt încadraţi într-o funcţie remunerată de la bugetul de stat, precum şi restituirea sumelor primite cu ocazia pensionării în cazul în care beneficiarii optează să ocupe o funcţie remunerată de la bugetul de stat.

Comisia propune Plenului Camerei Deputaţilor aprobarea proiectului de lege în forma prezentată de Senat, respectiv respingerea Ordonanţei de urgenţă a Guvernului nr.230/2008 întrucât a fost declarată neconstituţională în integralitatea ei prin Decizia Curţii Constituţionale nr.82/2009, publicată în Monitorul Oficial al României, Partea I, nr.33 din 16 ianuarie 2009.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 8 aprilie 2009 a participat, în conformitate cu prevederile art.55 din Regulamentul Camerei Deputaţilor, doamna Georgeta Jugănaru, director în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 16 martie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

Întocmit,

Consilier parlamentar Elena ANGHEL

